
ועדת העבודה, הרווחה והבריאות
08/02/2016

הכנסת העשרים
מושב שני
<פרוטוקול מס' 161>
מישיבת ועדת העבודה, הרווחה והבריאות
יום שני, כ"ט בשבט התשע"ו (08 בפברואר 2016), שעה 10:00
<סדר היום:>
<סכסוך העבודה בחסות הנוער, בהשתתפות מנכ"ל משרד הרווחה והשירותים החברתיים מר אליעזר יבלון>
נכחו:

<חברי הוועדה:> 
אלי אלאלוף – היו"ר
ישראל אייכלר

מיכל בירן 

יגאל גואטה 
אילן גילאון

איציק שמולי 
חברי הכנסת:
עבדאללה אבו מערוף
<מוזמנים:> 
	אליעזר יבלון
	–
	מנכ"ל משרד הרווחה והשירותים החברתיים

	טלי יוגב
	–
	מנהל רשות חסות הנוער, משרד הרווחה והשירותים החברתיים

	אפרת מייקין כנפו
	–
	יועצת מנכ"ל משרד הרווחה והשירותים החברתיים

	חנן פריצקי
	–
	מנהל אגף תקציבים, משרד הרווחה והשירותים החברתיים

	פיני קבלו
	–
	סמנכ"ל רווחה, מרכז השלטון המקומי

	אלברט סופר
	–
	חבר ועד חסות הנוער, כוח לעובדים - ארגון עובדים דמוקרטי

	אלישמע פרוינדליך
	–
	ועד עובדים, כוח לעובדים - ארגון עובדים דמוקרטי

	שרית גרון
	–
	מדריכת לילדה במעון מסילה, כוח לעובדים - ארגון עובדים דמוקרטי

	מרטין וילר
	–
	כוח לעובדים - ארגון עובדים דמוקרטי

	חזי הינדבי
	–
	כוח לעובדים - ארגון עובדים דמוקרטי

	תמר אלון
	–
	מנכ"לית עמותת אותות

	אסף שמול
	–
	מנהל תחום, עמותת אותות

	שי שער
	–
	מנהל עמותת ענב


<מנהלת הוועדה:>
ענת כהן
<רישום פרלמנטרי:>
יעל, חבר המתרגמים
<סכסוך העבודה בחסות הנוער>
<היו"ר אלי אלאלוף:>
היום אנחנו 8.2.2016, כ"ט בשבט תשע"ו. השעה 10:05. חמש דקות על חשבון חבר הכנסת ישראל אייכלר, הוא המאחר. 
<קריאה:>
אני מעיד שהוא היה גם מקודם.

<ישראל אייכלר (יהדות התורה):>
רציתי להיות בדיון הקודם, אבל היושב ראש כל כך יעיל שעד שהגעתי הכול כבר היה מאושר.

<היו"ר אלי אלאלוף:>
קודם כל, אנחנו שמחים לארח אצלנו כאן את מנכ"ל המשרד אליעזר יבלון. אני חייב להגיד שהדיון השבוע הוא על פי בקשתו כדי שהוא בעצמו יהיה נוכח, עד כדי כך הוא לוקח ברצינות את הדיון שאנחנו מקיימים. חבר הכנסת גואטה, זו הפעם השנייה ואנחנו שמחים שאתה איתנו לאור הרקע שלך. 

אני חייב להגיד שאנחנו התחייבו לדיון הזה, לקיים דיון תוך חודש ולא הצלחנו, זה כמעט חודשיים. זה בא בעקבות הדיונים האינטנסיביים שהיו, לפחות לפי הדיווח שאנחנו קיבלנו. אנחנו עשינו בשם הוועדה מעקב כל הזמן, כדי לנסות לעמוד בלוח הזמנים שקבענו לעצמנו. לאור הסבב - - -של כל המערכת עובדים ומטופלים ולמרות שאני יודע שהעובדים עשו הכול כדי שהמטופלים לא יסבלו, אבל איך שהוא מהשירות מי שסובל זה המטופלים. אני חייב לציין פה את המעורבות החיובית של שתי העמותות מעורבות בתוך הסיפור הזה, גם "ענב" וגם "אותות" על המאמצים שעשו. אני יודע שגם "כוח לעובדים".  
<קריאה:>
אולי אפשר טיפה יותר רקע על הסכסוך הזה, בכל זאת אנחנו חדשים פה.

<היו"ר אלי אלאלוף:>
אנחנו נדרשנו לדיון אחרי שהעובדים של שתי העמותות המטפלות במסגרת תפקיד חסות הנוער בהיבטים החשובים של המשרד, חסות הנוער נותנת היום שירות לכ-2,000 צעירים. השירות הזה הוא מה שנקרא לילדי קצה. הם באמת זקוקים לתנאי פנימייה ולשירות אינטנסיבי של 24 שעות ביממה. העובדים עושים את העבודה הזאת, שהיא עבודה קשה, בנאמנות ובמסירות בלתי רגילה. הם מתלוננים על שכר נמוך שאין כמעט חולק, הייתי אומר, איתם על המצב הזה - - -

<ישראל אייכלר (יהדות התורה):>
הם עובדי משרד הרווחה?

<היו"ר אלי אלאלוף:>
הם עובדי עמותות שנותנות שירות למשרד הרווחה. אם אני טועה יש כאן אנשים שיכולים לתקן אותי, אני אשמח שיהיה מדויק.

השכר בכלל בשירותים של הרווחה, אני חייב להגיד שאני בטוח שגם השר, גם המנכ"ל וגם החשב עושים את כל המאמצים לעלות אותו. כל החלטה בנושא של העלאת שכר בשירותים השונים הוא משתקף בתוספת רוחבית לא קטנה. אנחנו יודעים שהמאבק היום על שיפור תנאי העבודה במשרד וגם לפתח שירותים, באמת יש מחסור גם בשירותים. הנושא של חסות הנוער, זה נושא מאוד מורכב, הוא חייב תיקון תקציבי רציני. באופן אישי משיחות שקיימתי עם שר האוצר אני יודע שהוא גם מעוניין בשיפור. היועצת האישית שלו הייתה מוכנה לבוא לדיון כדי להביע את תמיכתו, הרגשית לפחות, גם אם תקציבית היא מוגבלת כרגע. הנושא הזה היה בוועדה כדיון דחוף, חבר הכנסת אילן גילאון ביקש לדון בזה לאור המצב הקשה של המסגרת בכלל. אם המנכ"ל רוצה להוסיף בבקשה.

<אליעזר יבלון:>
אני חושב שאדוני היה מדויק מאוד. אין לי מה להוסיף. תודה.

<היו"ר אלי אלאלוף:>
אנחנו נמצאים היום, נאמר לי שיש היום איזו הצעת פתרון ואני מציע שנעבור להצעת הפתרון. אם הנוכחים רוצים להוסיף לי אין שום בעיה.

<קריאה:>
אם יש פתרון לא רוצים לדבר. 

<אילן גילאון (מרצ):>
היה לרגע לא ברור אם הכסף עבר לעמותות או איפה שהוא נתקע בדרך בכביש 1. 

<יגאל גואטה (ש"ס):>
אני רוצה לשאול שאלה מקדימה ברשות היושב ראש.

העמותות האלה הן בעצם מתמחות בנושאים האלה או שזה עוד פעם סוג של איזו חברת כוח אדם? 

<היו"ר אלי אלאלוף:>
לא. לא.

<יגאל גואטה (ש"ס):>
מה זה העמותות האלה?

<היו"ר אלי אלאלוף:>
מישהו מהעמותות מוכן לדבר על זה, יותר טוב שאתם תדברו מאשר אדבר בשמכם. 

<שי שער:>
שי שעיר מהנהלת עמותת ענב. העמותות לחלוטין הן אינן חברות כוח אדם, עמותות מקצועיות, עמותות שמנוהלות על ידי אנשים שהגיעו מהשטח. אני יכול להעיד עלי באופן אישי, אני מנהל עמותת ענב, אני התחלתי כמדריך חינוכי, הייתי רכז קבוצה, אני - - מסגרת. זאת אומרת, אנחנו מכירים וכל המנהלים חיים בעמותה - - -

<היו"ר אלי אלאלוף:>
איזו מסגרת?

<שי שער:>
הוסטל בית השחף בהוד השרון. עבדתי גם במעון בית הנער. כל המנהלים שלצדי בעמותה, גם מנהלי המסגרות, גם מנהלי התחומים הם אנשים, מה שנקרא שצמחו מלמטה, אז בוודאי שמדובר בעמותה שהיא עמותה מקצועית. חברת כוח האדם זה לא העניין כאן. 

אנחנו בדיון שהוא דיון מעקב. אני אגיד על כברת הדרך שעשינו מאז הדיון הקודם שעשינו ב-1 בדצמבר. קיימנו 5-6 פגישות ביחד עם נציגות העובדים. הצעתנו במסגרת המשא ומתן שופרה באופן ניכר. אני לא אמנה את כל ההצעות, אני אתן רק דוגמה אחת. אם אנחנו מדברים על מדריכים חינוכיים,ההצעה שופרה באופן ניכר של 30%-40%. למעשה אין מחלוקת - - -

<היו"ר אלי אלאלוף:>
30%-40% תוספת לשכר.

<שי שער:>
30%-40% על ההצעה הקודמת שהייתה עד ל-1 בדצמבר. אני אנסה לתת את תמונת המצב מאז הדיון הקודם - - -

<היו"ר אלי אלאלוף:>
עלות השכר - - -
<שי שער:>
עלות השכר הכוללת שלנו היום, עלות ממוצעת לתקופת ההסכם עומדת על למעלה מ-13% תוספת שכר - - -

<היו"ר אלי אלאלוף:>
דהיינו?

<שי שער:>
דהיינו למה? 

<היו"ר אלי אלאלוף:>
בכסף כמה.

<שי שער:>
בכסף, זה סדר גודל לכל תקופה ההסכם כ-4 מיליון שקל בשנה בממוצע.

<היו"ר אלי אלאלוף:>
כמה תוספת, אתה אמרת למדריך - - -

<שי שער:>
עכשיו אני אדבר על המדריכים. אין בינינו מחלוקת על שכר מדריכים חינוכיים בעלי וותק של עד 5 שנים. זאת אומרת, אני חושב שגם ההצעה של נציגות העובדים לשכר של מדריך חינוכי עד 5 שנים תואמת את ההצעה שלנו לדרישות נציגות העובדים.

<היו"ר אלי אלאלוף:>
אתה יכול להגיד לנו מה - - -

<שי שער:>
כן, אני יכול להגיד. מדריך שנמצא בחצי השנה ראשונה, אנחנו מדברים על שכר ללא תוספות משמרות כשעבודתו העיקרית של מדריך חינוכי, או לפחות 60% מעבודתו של מדריך חינוכי היא עבודה במשמרות – השכר הבסיס ללא תוספות של משמרות בשנה הראשונה 29 שקל, תום שנה ראשונה 30 שקל, 31 שקל בשנה השנייה, 32 בשנה השלישית, 33 שקל בשנה הרביעית. כשעלות השכר - - -

<אילן גילאון (מרצ):>
אתם הגעתם להבנות. תראו, אתה נכנס לתוך דקויות של ההסכמים שהוועדה לא צריכה לעסוק בהם. השאלה שלנו, א', כמה הבטיח משרד הרווחה שיגיע כסף לעמותות. העמותות, האם הסתדרתם עם וועד העובדים שלכם. זה כל מה שאותנו מעניין.

<שי שער:>
עם וועד העובדים, אמרנו - - -

<אילן גילאון (מרצ):>
בינתיים המשבר קיים. 

<היו"ר אלי אלאלוף:>
אילן, היה מאוד חשוב מה השיפור, כי באחוזים זה לא היה מספיק ברור. תסיים את הנתונים.

<שי שער:>
מול נציגות העובדים אנחנו לא הגענו להבנות כי אחרת לא היינו מתכנסים פה. יש - - -

<היו"ר אלי אלאלוף:>
מה ההצעה הסופית שקיבלת, מה ההצעה הסופית שנתתם?

<שי שער:>
ההצעה הסופית שנתנו לכלל העובדים, באחוזים או - - -
<היו"ר אלי אלאלוף:>
מה שאתה רוצה. תתחיל גם בכסף וגם - - - 

<אילן גילאון (מרצ):>
אנחנו לא מועצת פועלים, שיהיה ברור.

<שי שער:>
אני רק אמרתי שההצעה הכוללת שנתנו, כסף, לתקופת ההסכם מגיעה לכ-4 מיליון שקלים בשנה לכל שנה בתקופת ההסכם. 

<אילן גילאון (מרצ):>
כמה העמותה שלך? אולי נשאל מה קורה פה, על מה אתם לא מסתדרים.

<שי שער:>
אני אתן רק דוגמה אחת לחוסר הסכמה. נגעתי במדריכים החינוכיים, אני חושב שיש מחלוקת לגבי עובדים סוציאליים. אנחנו מחויבים לא רק בהסכם הזה לשכר עובדים סוציאליים כפי שנקבע בהסכם של איגוד העובדים הסוציאליים. השכר שניתן אצלנו לעובדים סוציאליים הוא אפילו גבוה ממה שיש בהסכם איגוד העובדים הסוציאליים ועדיין יש בינינו מחלוקות.
<היו"ר אלי אלאלוף:>
נגיע למחלוקות. תגיד לנו מהן ההצעות. סיימת את ההצעות?

<שי שער:>
כן.

<היו"ר אלי אלאלוף:>
לכל העובדים בכל מקצוע יש תוספת של עד כ-18%?

<שי שער:>
אמרתי שבממוצע יש אפילו יותר מ-18% לסקטורים מסוימים. בממוצע למעלה מ-13% לתקופת ההסכם. 

<היו"ר אלי אלאלוף:>
תקופת ההסכם לכמה זמן היא, בבקשה.

<שי שער:>
גם זה עניין שבמחלוקת. אנחנו רוצים הסכם ל-5 שנים. אנחנו עדיין לא שמענו מהצד השני לכמה זמן.

<היו"ר אלי אלאלוף:>
הצטרף אלינו חבר הכנסת עבדאללה אבו מערוף. 

<יגאל גואטה (ש"ס):>
שאלה קטנה אדוני היושב ראש. לגבי מדריכים חינוכיים ציינת שעד 5 שנים, בחצי השנה הראשונה 29 שקל, זה אחרי התוספת?

<שי שער:>
כן, זה אחרי התוספת.

<יגאל גואטה (ש"ס):>
כמה התוספת?

<שי שער:>

תוספת למדריך בחצי השנה הראשונה, מדריך חדש שנכנס זו תוספת של 3.5%. 

<יגאל גואטה (ש"ס):>
כי אמרת שזה מתחיל מ-18%, 13%. 

<שי שער:>
זה עלה. מדריך בשנה הראשונה 18%.

<אילן גילאון (מרצ):>
לנציגות העובדים יש דרישות חריגות מולכם?

<שי שער:>
אני רק רוצה לציין נקודה - - - 

<היו"ר אלי אלאלוף:>
זה לפי המקצוע?
<שי שער:>
כשאני מדבר על מקצועות - - -

<היו"ר אלי אלאלוף:>
לפי מקצועות שונים. יש עובדים סוציאליים, לפי הוותק.

<שי שער:>
אני רוצה רק להגיד, אמרתי שיש תוספות שהן תוספות נבחרות. צריך להדגיש שתוספת המשמרת היא תוספת פנסיונית, היא לקרן השתלמות, היא לשכר שעה לכל דבר ועניין. בממוצע שאנחנו מדברים שהשכר של מדריך חינוכי עומד בהצעה שלנו על 37.8 שקל, שכר ממוצע למדריך חינוכי לערך שעה. 

<היו"ר אלי אלאלוף:>
סליחה, אתה מדבר רק בשם "ענב"? יש פה נציג "אותות". בבקשה שם ותפקיד.

<תמר אלון:>
תמר אלון, מנהלת עמותת אותות. זה דומה. אומנם אלו שתי עמותות נפרדות, אבל זה מתנהל במקביל. פחות או יותר מה ששי כאן פירט זה פחות או יותר מה שאצלנו. אנחנו נתנו גם תוספות של משהו שקרוב ל-20%. זאת אומרת, כל סקטור קיבל משהו אחר, תוספות אחרות וגם בהתאמה להסכם הקיבוצי הקודם. אז היו סקטורים שקיבלו פחות באחוזים מהסקטורים האחרים, אז עשינו איזו השוואה. למשל, הרכזים ,מבחינתו הם מספר שתיים בהוסטלים, קיבלו תוספת של 22%, אימהות הבית קיבלו תוספות של 20%. אלו שני סקטורים שהיו דווקא נחותים בהסכם הקודם. יש לנו גם את המנהלים שבמקביל אנחנו מנהלים איתם משא ומתן. הגענו אתם גם קרוב ל15%. המדריכים, גם כאן עשינו, דיברו שבחצי שהשנה הראשונה אנחנו נותנים 29 שקלים כי בעצם מדובר על אנשים שבאים ללא הכשרה. בחצי שהשנה הראשונה אנחנו משקיעים בהם מאוד. אחרי חצי שנה אנחנו מוספים מ-29 ל-31. צריך לקחת בחשבון שמי שהוא אקדמאי אנחנו נותנים עוד 5% - זה לגבי השנה הראשונה. 
בשנה השנייה אנחנו כבר נותנים 32.5 - - -
<היו"ר אלי אלאלוף:>
כמה תוספת תקציבית קיבלתם בסך הכול עבור כל ההמלצות האלה?
<תמר אלון:>
סליחה?

<היו"ר אלי אלאלוף:>
התוספת התקציבית הנדרשת כדי למלא את כל ההתחייבויות.

<תמר אלון:>
בכסף, כשאנחנו מדברים כולל משמרות לילה מפוצלות, כי אנחנו נדרשים על פי ההסכם שלנו עם משרד הרווחה לפצל את הלילה למדריך ערב, מה שהיה מדריך ישן, משהו בסך של כ-20% לכל הסקטורים – 2.4 מיליון.

<אילן גילאון (מרצ):>
אנחנו פה רוצים לשאול שאלה יותר גלובלית, חבר הכנסת גואטה ואני. מה הנתח שהולך לעניין המשכורות בעמותה ומה התקרות האחרות - - 

<יגאל גואטה (ש"ס):>
של מדריכים.

<אילן גילאון (מרצ):>
של מדריכים, עובדים סוציאליים - - -

<יגאל גואטה (ש"ס):>
לא מנכ"ל, סמנכ"ל או מנהלים. 

<אילן גילאון (מרצ):>
בואו נשאל ככה. השיטה להרבות בפרטים היא טובה, אבל אנחנו לא מגיעים לסופו של דבר. אני לא מבין למה אתם לא מגיעים להבנה. אני מבין שהכסף כאן ממשרד הרווחה עבר אליכם, אין לכם טענה יותר - - -

<שי שער:>
הוא לא עבר. 

<אליעזר יבלון:>
אבל לא זאת הבעיה. אין בעיה של יעבור או לא יעבור, ברגע שיסוכם הוא עובר.

<יגאל גואטה (ש"ס):>
הוא בוודאי יעבור.

אדוני היושב ראש, כשאני שאלתי קודם - - - 

<אילן גילאון (מרצ):>
מה לעשות, זאת וועדה שהיא תמיד דנה ברצפה ובתקרה יחד ואז היא מבינה פחות או יותר מה אקוויוולנטי. 
<תמר אלון:>
בעיקרון, התקורה שהעמותה בעצם עובדת עליה זה משהו בסביבות 4%-5%. זו התקורה.

<אילן גילאון (מרצ):>
בשני הגופים?

<שי שער:>
דיברנו על זה בפעם הקודמת. אצלנו הוצאות הנהלה וכלליות הן 2.8%. בגדול, התקציב של העמותה באופן כללי מבחינת חלוקת שכר לעובדים הוא בסדר גודל של 70%. 70% הולך לשכר. אני חייב להגיד שתמיד כשאנחנו מדברים על הגעה של תקציבים, תמיד צריך למצוא איפשהו את האיזון בין פעילות חינוך. בסך הכול מה שאנחנו מנסים לעשות שם זה לשרת את האוכלוסייה שמגיעה אלינו ולנסות למצוא את האיזון. בגדול, 70% מתקציב העמותה הולך לשכר של עובדים. 

<היו"ר אלי אלאלוף:>
הייתי שמח שהעובדים יתחילו להתבטא.

<אלברט סופר:>
תודה רבה. אני אלברט סופר התחלתי לעבוד בחסות הנוער. אני מדריך 11 שנה. אני אתחיל בזה ואומר שהשכר שלי היום אחרי 11 שנה עומד על 29.7 שקל. 

<ההיו"ר אלי אלאלוף:>
היום. כמה יהיה מחר אם תחתמו על ההסכם?
<אלברט סופר:>
מחר, שי מיד יגיד לך. 

אני רוצה לומר שבמאבק הזה מדברים כל הזמן על מדריכים. זה מאבק שמאגד מכלול של סקטורים של רכזים, של מדריכות בית, של עובדות סוציאליות, של שומרי לילה, אנשים שמשתכרים. השכר הממוצע שלהם, אני שומע כל הזמן פה מספרים באחוזים, זה פשוט מבעיר את חמתי ואני מצטער להגיד את זה. כשמדברים על אחוזים משכר שמתחיל ב-28,30 שקלים ברור שזה עליות מאוד מאוד גדולות, אבל בפועל בסוף האנשים משתכרים 6,000 שקל ו-7,000 שקל לעבודה מאוד מאוד קשה, מאוד מאוד תובענית - - -

<אילן גילאון (מרצ):>
זה בדיוק ההפך, כשהם מדברים על שכר מאוד נמוך האחוזים מעלים את זה בצורה מאוד מאוד קטנה. 

<אלברט סופר:>
האחוזים גדולים, אבל העלייה בפועל בשקלים היא מאוד מאוד קטנה.

יש פה איזה מצב שצריך, למי שלא כל כך בקיא בעניין, להבין שהחסות במצב קשה. לא מעט הוסטלים ולא מעט מעונות יש בהם מחסור חמור, לא רק גדול אלא חמור, בעובדים. יושב פה לידי מדריך מאוד מצטיין שלדעתי עובר כמה שנים טלטלות, קבוצות סגורות, קבוצות שלא מאוישות במספיק כוח אדם ולא יכולות לקלוט בני נוער. זה אומר שיש 370-400 בני נוער ללא מסגרת שאלוהים יודע מה קורה איתם בכל רגע נתון. זה אומר שכוח האדם לא מספיק מקצועי מכיוון שהוא מתחלף באופן תדיר כל חצי שנה, כל שנה, כל שנה וחצי. זה אומר שמדריכים - - -

<היו"ר אלי אלאלוף:>
אני מתנצל, יש לנו בעיית זמן. אנחנו לא באנו לדון היום על מצב חסות הנוער. אם אתה רוצה שנדון היא תציע, נשקול, נתייעץ, נבדוק. אני מבקש, אנחנו בהמשך דיון על סכסוך עבודה. כלומר, אנחנו מדברים על תנאי העסקה. אני רוצה לדעת, אתה עם 11 שנות עבודה, 29 שקל, זה לא זז מאז שנכנסת לעבודה?

<אלברט סופר:>
לפי הצעת העמותה לכמה זה זז?
<היו"ר אלי אלאלוף:>
לא. כמה בכלל, עד היום לא זז - - -

<אלברט סופר:>
28 שקלים מלפני 11 שנה הוא עלה ל-29 שקל.

<שי שער:>
זה לא מדויק אדוני. ב-28 שקלים לא התחלת לפני 11 שנים. לפני 4 שנים שנתתם הסכם - - -

<אלברט סופר:>
28 שקלים היה - - - עזוב. כמה היום, אתה יכול להגיד מה השכר ולמה עודכן?
<שי שער:>
עם מה שבעצם באנו בהצעה למדריכים החינוכיים, נתנו שלוש הצעות ושהמדריכים יחליטו על מה. בהצעה הגבוהה ביותר אנחנו מדברים עם 11 שנה, זה אומר 34.84 שקל ללא תוספת משמרות. מה שאומר שבממוצע זה למעלה מ- 42 לשעה. זה מה שהצענו למדריכים עם וותק כמו של אלברט. 

<היו"ר אלי אלאלוף:>
42 שקל.

<שי שער:>
42 בממוצע כולל משמרות. 

<יגאל גואטה (ש"ס):>
בלי משמרות. משמרות זה - - - 

<שי שער:>
משמרת רגילה זה 34.84.

<היו"ר אלי אלאלוף:>
ואתה היו ם ב- 29 - - - 

<אלברט סופר:>
זה לא הסיפור שלי. זה לא העניין שלי - - - 

<היו"ר אלי אלאלוף:>
לא. לא. אלברט אתה לא באת לפתור את כל בעיות העולם. אני רוצה לפתור את הבעיה שלך, כן. אנחנו באנו לדבר על השכר שלך. אתה רוצה שכולנו נטבע, יש לנו צרות מפה עד להודעה חדשה. לא כרגע. יש הצעה, אני רוצה להבין, ההצעה היא לאלה שמקבלים שכר של 29 וזה יקפוץ ל-34? 
<שי שער:>
כן. גם כאלה - - - 
<היו"ר אלי אלאלוף:>
יש עוד אנשים שרוצים להתייחס?
<אלברט סופר:>
סליחה, אני רוצה לומר רק מילה אחת. העלו פה את עניין פיצול המשמרות, הם זורקים את זה ככה על השולחן, אבל צריך להבין מה המשמעות של זה עבורנו המדריכים. פיצול משמרות אומר שלא תהיינה יותר משמרות ארוכות. זאת אומרת, לא נעשה יותר לינה במעון, במסגרת או בהוסטל. זאת אומרת, כל הדרישות שלנו שמבוססות על מבנה העבודה הנוכחי לא מתאימות למבנה דרישות העבודה שהם רוצים לשנות. זאת אומרת, אנחנו נצטרך לבוא הרבה יותר פעמים בשבוע למעון ולמסגרות, לעשות יותר משמרות וגם לילה, חלקנו לא עושים משמרות לילה, בעירות. זאת אומרת, אנחנו נצטרך לוותר על מקומות עבודה נוספים שעוזרים לנו להחזיק את עצמנו מעל המים. זאת אומרת, כל עניין פיצול המשמרות הוא מאוד מאוד קריטי, אנחנו אמרנו את זה בתחילת המשא ומתן. אם הדבר הזה יהיה על השולחן כל משא ומתן לא יהיה תקף. אנחנו לא נוכל לחתום על שום הסכם.

<היו"ר אלי אלאלוף:>
ברור לך שלא יכול להיות שתקבלו תשובה רק לדרישות שלכם. תתחשבו גם בצרכים של המעסיק.

<אלברט סופר:>
חשוב שיהיה ברור לאנשים שאנחנו לא יכולים לחתום על דבר כזה עם תנאים כאלה.

<היו"ר אלי אלאלוף:>
עוד חברים, בבקשה. 

<מרטין וילר:>
שלום, אני מרטין מ"כוח לעובדים". אני נמצא במשא ומתן יחד עם וועד העובדים של שתי העמותות, ב"ענב" ו"אותות". אני אגיד שני דברים בקצרה.

קודם כל, מבחינת הנתונים שהמוצגים פה על ידי מנהלי העמותות, על מה הוצע, על האחוזים שהוצעו, אני אגיד את זה בעדינות, זה לא נכון, זה אחוזים לא נכונים. תמר דיברה על 20% תוספות שכר למדריכים. אם נפשט את זה, 3 שקלים תוספת, לחצי השנה השנייה של השנה הראשונה, זה 10% תוספת. 32 שקל, זה עלייה בשכר של 4 שקלים, זה 14% אחוזים. מאוד קל להגיד כל מיני מספרים מבלי שאתם בדקתם את הדברים לאשורם. נזרקות פה כל מיני אמירות לחלל האוויר שהן פשוט, ברמה הכי בסיסית, לא נכונות. אני מציע שלא נקבל החלטות על סמך ההצהרות האלה כי כאמור הן פשוט לא מבוססות. 

לגופו של עניין, העובדים פה מאוד רוצים להתקדם במשא ומתן. 10 חודשים הם נמצאים, באמת במערך אינטנסיבי של פגישות - - -

<היו"ר אלי אלאלוף:>
לעניות דעתך, כמה זמן צריך כדי לסיים?
<מרטין וילר:>
אני כבר, אם יותר לי להשלים אני אוכל להשלים את המהלך שאני רוצה.

10 חודשים של משא ומתן אינטנסיבי מפברואר האחרון. מבחינתם, אם אנחנו נתכנס לשום מקום, לשום שכר ראוי - - -
<היו"ר אלי אלאלוף:>
מי שמנהל פה את הישיבה פה זה אני בינתיים, אדוני. נתתי לך את רשות הדיבור, עכשיו תן לי גם לקבל תשובות ענייניות. 

<מרטין וילר:>
אני רוצה לענות לך.

<היו"ר אלי אלאלוף:>
כדי שלא נשתמש בכל מיני מושגים לא נעימים כלפיך. כמה זמן לדעתך צריך כדי להגיע להסכם.

<מרטין וילר:>
המחלוקת העיקרית כרגע היא בשכר המדריכים בשתי העמותות. זה הסקטור המרכזי הגדול והוא גם עולה הכי הרבה כסף לעמותות. נשים את זה על השולחן, ברגע שתהייה התכנסות שם, מן הסתם אפשר להרגיש שאנחנו מתקדמים במשא ומתן ושלא מופרחות אמירות חסרות בסיס.

<היו"ר אלי אלאלוף:>
לדעתך כמה זמן צריך להתקדם במשא ומתן של המדריכים?

<מרטין וילר:>
אני לא נביא, אני לא יודע. 

<היו"ר אלי אלאלוף:>
אין לך מושג, או.קיי. מה עוד?
<חזי הינדבי:>
אם יורשה לי להעיר משהו לסבר לנו את האוזן. שמי חזי ואני מדריך במצפה ים. 

<היו"ר אלי אלאלוף:>
חזי מה?
<חזי הינדבי:>
חזי הינדבי, אני מדריך במצפה ים כשלוש שנים. אני חייב להגיד שאני מדריך הכי וותיק, אין אצלנו מדריכים שהם 11 שנה. אני בפער על כולם, רוב המדריכים אצלנו בשנה הראשונה, כך שהשכר שלהם עומד על 29 שקל. אני רק אעלה אנקדוטה קטנה לתרום לדיון. 

נער יצא עכשיו אצלנו לעבוד, סוף תהליך במעון אחרי שנתיים. הנער הזה בתחילת הדרך שלו ניסה לדקור כמה מדריכים, זה חלק מהעבודה שלנו, זה מה שאנחנו עושים. הנער הזה היום ב"ארט-קפה" יוצא לעבוד ומרוויח יותר מהמדריך שלו שהוא ניסה לדקור אותו. אצלנו היה אירוע של מרד של כמעט קבוצת בסגירה. שישה נערים מסתובבים מסוממים 24 שעות ברחובות, פרצו את המעון, יצאו - - -

<קריאה:>
מאוד מסוכן.

<חזי הינדבי:>
היה יכול להיגמר אחרת, זה היה יכול להיגמר ברצח, בעיתונים, במשהו כזה ואז כולנו פה היינו מדברים אחרת. 

אנחנו מדריכים שאנחנו מחזיקים אותם, אנחנו מאכילים, אנחנו אוהבים את העבודה שלנו, אנחנו מגויסים לנערים ואנחנו עושים עבודה. אבל, בשכר של 31 שקל מי שאין לו עוד דרייב פנימי מאוד מאוד עמוק לא יכול להחזיק בעבודה הזאת. דה-פקטו, עזבו אצלנו במעון בשנתיים האחרונות בסביבות ה-20 מדריכים. המדריך הכי וותיק באחת הקבוצות - - - 

<היו"ר אלי אלאלוף:>
מתוך כמה?

<חזי הינדבי:>
מתוך 25 מדריכים שנמצאים במעון. 

היום אצלנו באחת הקבוצות, זה נוער קצה. חבר'ה, זה נוער עברייני שבא מהכלא, אנחנו מתמודדים עם דברים לא פשוטים. המדריך הכי וותיק נמצא 4 חודשים, 4 חודשים במעון. מדריך שנמצא 4 חודשים במעון לא יודע לעשות יותר מדי עבודה. אנחנו לא עושים עבודה עם הנערים. תסכלו על לוחות האירועים, תסכלו מה קורה בזמן האחרון, תראו כמה אנחנו מצליחים להחזיק נערים, כמה אנחנו מצליחים להחזיק מדריכים שיישארו. אנחנו לא מצליחים להחזיק ולעשות את עבודתנו. אני לא בא בטענות אליהם, זה מה שיש, זה מה שמשחקים, זה מה שהכול. זה המצב, זה הנוער שבמדינה ואיתו אנחנו עובדים
. אתם רואים אותנו, אנחנו רוצים לעבוד, אנחנו פה, אבל בשכר של 31 שקל, לא משנה לי כמה אחוזים זה יהיה. אני סטודנט ואני מחזיק שכר דירה ומחזיק את עצמי ומחזיק ומחזיק ואני גם מחזיק את המינוס. ב-31 שקל לכאן או לכאן, שיהיה אחוז לפה ואחוז לשם, לא משנה לי האחוזים. עם 31 שקל, כך אנחנו לא יכולים להחזיק. כך אנחנו הגענו למצב שאנחנו, אפשר לשאול את שי, שכמעט סגרנו את קבוצת המגן. יש שני מגנים במדינת ישראל, אחד - - -

<היו"ר אלי אלאלוף:>
סליחה, אין איזה תעריף מיוחד במקומות שיש רמת סיכון גבוהה יותר?
<שי שער:>

כל המדריכים, אני חייב להגיד כמה דברים. ברשותך אדוני, אני אתייחס לדברים שמרטין אמר קודם.

<היו"ר אלי אלאלוף:>
למה אתם לא עונים לי, עד כדי כך אני לא משכנע? אני שואל את משרד הרווחה, האם יש - - -

<טלי יוגב:>
לא. 

<היו"ר אלי אלאלוף:>
אין.

<טלי יוגב:>
אין, זה תעריף - - -

<קריאה:>
אבל התעריף לוקח בחשבון ולכן התעריף הוא יחסי - - - 
<היו"ר אלי אלאלוף:>
אני יודע, אני מכיר את הזה. המצב בוודאי לך ידוע יותר ממני, אני במרכאות תייר, אבל אני יודע את המצב הקשה שם. אתם יודעים טוב ממני שהוא קצת יותר קשה מכל - - -

<טלי יוגב:>
אני רוצה להגיד משהו, לפני שלוש שנים עשינו תיקונים מאוד מאוד משמעותיים בתעריף שדיבר על תוספת כוח אדם בקבוצות. מדובר על זה שמדריכים לא עובדים יותר לבד במשמרות ושבקבוצות הנעולות צריכים לעבוד שלושה אנשי צוות. זה חלק מהביטוי ל- - - 

<חנן פריצקי:>
התוספת שהייתה לפני שלוש הייתה לא רק על שכר עובדים. הייתה שם באמת רביזיה מוחלטת בכל המודלים. הייתה תוספת של למעלה מה-35% לכל רשות חסות הנוער. דווקא בגלל שדרוג מודלים, זה היה בדיוק לתת מענה.

<אילן גילאון (מרצ):>
אני חושב שהדיון מצטיין, אני מודה שכל הדיבורים כאן לא הועילו להבנתי שום דבר. כאילו, כאילו לא הייתה השיחה הזאת. לא הבנתי כלום. 

<אילן גילאון (מרצ):>
אתה יודע כבר הכול.

<אילן גילאון (מרצ):>
לא. אני לא הבנתי כלום. להפך. 

<היו"ר אלי אלאלוף:>
אני הבנתי, אני הבנתי הרבה דברים נוספים.

<אילן גילאון (מרצ):>
רבותיי, איפה המחלוקת, בסדר אבל הוא לא מגדיר אותה.

<היו"ר אלי אלאלוף:>
על התוספת האפשרית, כדאי לדעת. בבקשה חבר הכנסת.

<יגאל גואטה (ש"ס):>
ברשות היושב ראש, אני חושב שבאמת שבדיון מאוד רציני, הרי פה זה מעבר למספרים, כאן מדובר על דיני נפשות. אם אנחנו שומעים שחניך אחרי תקופה שטיפלו בו, מה שהוא מנסה לעשות בסופו של יום, הוא מנסה לדקור את המדריכים שלו, אז בוודאי שמשהו לקוי פה. אני מבין שהדיון כרגע הוא לא על ההתנהלות, אבל צריך לתת את הדעת גם על זה. אם כן מדברים על מספרים אחרי שהברכיים רועדות ממה שמתעסקים פה, דיני נפשות, למה אתם לא מביאים נייר עמדה שיהיה מונח פה לפנינו, של כמה מדריך קיבל עד עכשיו וכמה הוא יקבל בעתיד ומה ההפרש באחוזים ומה ההפרש בשקלים – זה כל כך פשוט. מה הם דורשים, מה אתם נותנים – למה זה צריך להיות מספרים בעל פה שנזרקים באוויר? סליחה שאני אומר, והזמן של כולם נגזל פה ולא מגיעים לשום דבר. אני חושב שזה דבר בסיסי, תביאו נייר מודפס, מה הם קיבלו, מה הם אמורים לקבל, על מה יש חילוקי דעות. למה צריך פה לנחש כל הזמן? מעבר לזה, מה שאמר פה הבחור הם דברים חמורים ביותר. 

אדוני היושב ראש, דבר אחד ברור, לפי מה שהוא אומר, אני לא יודע, אני רק לומד את הנושא הזה ואני לא מנסה להצטייר כמישהו שמבין, אבל זה ברור שמדריך הכי וותיק הוא ארבעה חודשים אז משהו לקוי פה. אני לא יודע אם זה רק השכר, כנראה שהעבודה שם היא גם מקשה מאוד, אבל ברור שמשהו פה לקוי מאוד. תודה.

<היו"ר אלי אלאלוף:>
בהתאם לבקשה של חבר הכנסת יגאל גואטה, נוכל לקבל מסמך מכם, ישנו המסמך?

<שי שער:>
אפשרי. אפשר יהיה להעביר מסמך לוועדה עם ההצעה שלנו. בהחלט. 

<יגאל גואטה (ש"ס):>
בבקשה, שיהיה באמת מפורט. 

<אילן גילאון (מרצ):>
ושתגידו איפה אתם תקועים. למה אתם לא מדברים כאן, תגידו איפה אתם תקועים.

<אלברט סופר:>
אנחנו תקועים במקום שבו הפערים עדיין, לצערי, הם באמת גדולים. 

ברשותך, שאלתם עד מתי וכמה זמן צריך כדי להגיע להסכמות. אני אומר שזה באמת לא שאלה של זמן. מבחינתנו זה יכול להיות אתמול או מחר או מחרתיים. מה שקורה בפועל, בשבוע הקרוב, זה סדרה של השבתות שהולכות להיות בעמותת אותות והעיצומים בעמותת עינב נמשכים. זה אומר, יש יותר מ-500 עובדים שלא מרוצים מהצעות האלה. כשאנחנו מביאים להם את ההצעות, כי לא אנחנו מחליטים, בסופו של דבר זה עורך דין בשטח שמביא להם את ההצעות. אומרים שאלו הצעות מזלזלות, לא מספקות ולכן המאבק יימשך עד שנמצא את המקום הנכון שלנו בתוך העבודה שלנו עם שכר מכבד ומתגמל כראוי. 

<היו"ר אלי אלאלוף:>
טוב. אתם יודעים חברי הכנסת, לפחות החדשים, אחד הדברים שלא מתקיים זה, כשיש סכסוכי עבודה בין עובד למעסיק שאינם המדינה המשרד לא מתערב, רק שתבינו את זה. כרגע זה כאילו סכסוך בין העובדים לעמותות. גם הפתרונות התקציביים שנמצאו אינם דרך המשרד. רק שתבינו, אנחנו נמצאים בסיטואציה שאנחנו חיפשנו פתרון מאוד ספציפי לשתי העמותות האלה, הייתי אומר שזה לא פתרון ממלכתי. עשינו את זה כדי לעזור להם מפני שאנחנו באמת מסכימים עם ההערות הקשות שלהם שהמצב קשה, השכר אינו מספיק, לא מספיק מעודכן בזמן, ההתמודדויות שלהם מעסיקות אותם כל הזמן. אם שמעת ברמז, חלק מהם נאלצים לעשות עבודה נוספת כדי להתפרנס. לכל הדברים האלה ביקשנו למצוא את הדרך בין העמותות, זו תוספת לא קטנה של 6.5 מיליון שקל, אני חייב להגיד שהשגתם הרבה במהלך הזה. לא מוצאים את זה בכל מקום. 

הוועדה התערבה בדבר שהוא לא בסמכותה. היא לא יכולה עכשיו לבוא להכתיב למשרד האוצר ולהכתיב למשרד הרווחה: 'תוסיפו להם  אחוזים'. עשינו עבודה, אני אומר שבחלקה היא מאוד בזכותי ואני לא אגלה אותה פה, זה לא תפקידי ולא חייבת להיות כדי שהתוספת התקציבית תבוא ותבוא. אני אומר לכם, זה לא מוטל בספק, זה לא נתקע באמצע הדרך של מישהו. לכן אני חושב שאין בררה אלא להמשיך במשא ומתן ביניכם, אבל תחשבו שיש עוד תוספת תקציבית אפשרית. אני אומר לכם, אני לא אוהב את המילה, תהיו יצירתיים, תמצאו אתם בעצמכם. תגיעו לאיזה מקום שאנחנו יכולים לקיים דיון. לכן שאלתי כמה זמן. אתם רוצים שאנחנו נשב בצד ונסתכל על המצב החמור והנוראי שאתם חיים איתו, זה לא מה שהייתי רוצה שאנחנו חברי הכנסת נעשה. אני מבקש מכם לקחת עוד סיבוב של משא ומתן תוך שבועיים. תעבירו אלינו מראש את כל המסמכים שנוכל לדון בעצמנו ולהכין את עצמנו למצב. אני מבקש, בבקשה של סתם חבר, אל תחמירו את הסנקציות, מי שסובל הם אותם ילדים שאתה כל כך אוהב, למרות כל הצרות שעושים לך. אני מציע, קחו לעצמכם שבועיים. אנחנו תוך שבועיים נקיים דיון חוזר בהשתתפותכם - - -

<אילן גילאון (מרצ):>
תעבירו אלינו את הסנקציות על הילדים ואל תחמירו את הסנקציות על העובדים והכול יהיה בסדר. חברים, רק תגיעו להבנות. הסימן שלנו שלא הגעתם להבנות זה - - -

<היו"ר אלי אלאלוף:>
זו תוספת של 6.5 מיליון שקל, זה הישג לא קטן. 

אני חוזר ואומר, אני לא רוצה לדון בהשבתה, זה עניינכם.

<יגאל גואטה (ש"ס):>
הנה הוא אומר לך שמחר הוא הולך להשבתה.

<היו"ר אלי אלאלוף:>
אני לא מתערב. 

<קריאה:>
השבתה יומיומית של שני הוסטלים כל יום.
<קריאה:>
עם כל הכבוד מי שאשם בהשבתה הזאת זה לא אנחנו, אנחנו העובדים.

<היו"ר אלי אלאלוף:>
אני, בשם חבריי בוועדה ובשמי כיושב ראש הוועדה, אני מבקש לדחות את ההשבתה לפחות לשבועיים הקרובים. תעשו עוד סיבובים יום ולילה. תבואו עם מספרים אפשריים וסופיים, אבל שזה סופי. תעבירו את החומר שלכם לפחות יומיים לפני שנתכנס, אני מבקש. תקבלו את המועד המדויק של הפגישה הבאה עוד היום. 

אני רוצה להודות לכם, הישיבה נעולה.

<הישיבה ננעלה בשעה 10:41.>

